Iktatószám: HIV/12679-5/2023.

Napirend sorszáma:

**ELŐTERJESZTÉS**

**Hévíz Város Önkormányzat Képviselő-testületének**

**2023. október 24-i nyilvános ülésére**

**Tárgy:** Hévíz Város Önkormányzat 2023. évi költségvetéséről szóló 2/2023. (II.09.) rendelet módosítása

**Az előterjesztő:** Papp Gábor polgármester

**Készítette:** Szintén László közgazdasági osztályvezető

Boros Lajosné számviteli ügyintéző

**Megtárgyalta:** Pénzügyi, Turisztikai és Városfejlesztési Bizottság,

Emberi Erőforrások Bizottság,

Ügyrendi és Jogi Bizottság

**Törvényességi szempontból ellenőrizte:** dr. Tüske Róbert jegyző

Papp Gábor

polgármester

**1.**

**BEVEZETŐ**

Tisztelt Képviselő-testület!

Az önkormányzat gazdálkodására vonatkozó jogszabályi háttér az alábbiakban nem változott az elmúlt években. Az államháztartásról szóló 2011. évi CXCV. törvény (továbbiakban Áht.) 34. § (1) bekezdése alapján a helyi önkormányzat költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításról - (2) és (3) bekezdésben meghatározott kivétellel – a képviselő-testület dönt.

A helyi önkormányzat költségvetési rendelete lehetővé teheti a polgármester számára a helyi önkormányzat bevételeinek és kiadásainak módosítását és a kiadási előirányzatok közötti átcsoportosítást.

Az Áht. 34. § (4) bekezdés szerint a képviselő-testület a (2) és (3) bekezdés szerinti előirányzat-módosítás, előirányzat-átcsoportosítás átvezetéseként - az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig, december 31-ei hatállyalmódosítja költségvetési rendeletét.

Ha év közben az Országgyűlés, a helyi önkormányzatot érintő módon a támogatások előirányzatait zárolja, azokat csökkenti, törli, akkor az intézkedés kihirdetését követően haladéktalanul a képviselő-testület elé kell terjeszteni a költségvetési rendelet módosítását.

A (3) bekezdés szerint a helyi önkormányzati költségvetési szerv bevételi és kiadási előirányzatait – a Kormány rendeletében meghatározott esetben – a helyi önkormányzati költségvetési szerv saját hatáskörében módosíthatja, kiadási előirányzatokat egymás között átcsoportosíthatja.

Hévíz Város Önkormányzat 2023. évi költségvetéséről szóló 2/2023. (II. 09.) rendelet módosítása vált aktuálissá a III. negyedév teljesülése után. A jelenlegi módosítás során a 16.§ (7) bekezdésének pontosítása technikai jellegű, újabb összegszerű változással nem jár. A főösszeget és a kiemelt előirányzatok sorait tekintve elsősorban a működési bevételi és kiadási előirányzatok realizálását, az államháztartáson belülről és kívülről átvett, államháztartáson belülre és kívülre átadott pénzeszköz előirányzott összegének módosulását, a felhalmozási kiadási előirányzatok változását, valamint a Képviselő-testületi döntések költségvetési rendeleten való átvezetését tartalmazza.

**2.**

**BEVÉTELEK**

Az önkormányzat és intézményei bevételi főösszege jelen rendelet módosítás hatására intézményenként eltérő, de összességében 53 392 ezer forinttal nő. Részleteiben a pénzforgalmi szempontból működési bevételek előirányzata 34 237 ezer forinttal, a felhalmozási bevételek előirányzata 14 700 ezer forinttal, a finanszírozási bevételek pedig 4 455 ezer forinttal nőnek.

Az **Önkormányzat** bevételi főösszege előirányzata 35 470 ezer forinttal változott pozitív irányba. A pénzforgalmi bevételi előirányzatát több tényező is befolyásolta, melyek hatására a működési egyenleg 16 315 ezer forinttal, a felhalmozási egyenleg pedig 14 700 ezer forinttal növekedett. A változás a különböző támogatásokat és a közhatalmi bevételeket érinti.

Az *állami támogatásokat* érintően tárgy évben is vannak és lesznek változások.

* Évente két alkalommal (májusban és októberben) a jogszabály lehetővé teszi az állami támogatás tervezésekor közölt mutatószámok módosítását a már ismert tényadatok alapján. A 2023. májusi felmérés eredményeként 30 722 ezer Ft-tal csökkent az állami támogatás, melynek részleteit a 4 . melléklet mutatja be.

A pozitív és negatív változások között kiemelkedő az óvoda 2023. szeptember 1-től egyházi fenntartásba kerülése miatti csökkenés (31 518 ezer forint), mellyel szemben természetesen a kidások csökkenése is jelentkezik.

A *Közhatalmi bevételek* előirányzata emelésre került azidőarányos teljesülés alapján összesen 34 892 ezer forinttal. (Idegenforgalmi adó: 17 000 ezer forinttal, Építményadó 17 892 ezer forinttal)

Az *Egyéb működési és felhalmozási célú támogatások államháztartáson belülről* sorokon a nagyobb mértéket képviselő tételek:

* Lakossági víz- és csatornaszolgáltatás támogatás 2 466 ezer forint;
* TOP-3.1.1-15-ZA1-2016-00007 fenntartható közösségi közlekedés elszámolás alapján összesen 24 379 ezer forint került még megállapításra az önkormányzat részére.

A Finanszírozási bevételekben történő módosulást a közfoglalkoztatás nettó finanszírozás megelőzése jelenti.

Az **Intézmények** költségvetésénekbevételi oldala az alábbiak szerint módosult:

* A Hévízi Polgármesteri Hivatal bevétele 532 ezer forint összegben realizálódott a III. negyedévben (továbbszámlázott szolgáltatások összege, házasságkötések díja)
* A Brunszvik Teréz Napközi Otthonos Óvodának 2022. évi energia visszatérítéséből az eddigieken felül még 137 ezer forint bevétele keletkezett.
* A Gróf I. Festetics György Művelődési Központnak energiamegtakarítás miatti gázdíj visszatérítésből, HÉVÜZ Kft részére közüzemi díjak továbbszámlázásából, szolgáltatások ellenértékéből 4 025 ezer forint bevétele keletkezett, Árpádkori templom adományaiból 228 ezer forint összeg folyt be. Ez nem többletbevételt jelent, mivel a költségvetési egyeztetők alatt a korábbi évek átalakulása miatt nem volt tervezhető.
* A TASZII esetében az elvárt működési bevétel előirányzata került emelésre az III. negyedévi teljesülés alapján.

Az utóbbi három intézmény esetében a bevétellel szemben az intézményfinanszírozás összege került csökkentésre.

**3.**

**KIADÁSOK**

Az önkormányzat és intézményei kiadási főösszege a bevételi főösszeggel megegyezően jelen rendelet módosítás hatására intézményenként eltérő, de összességében 51 600 ezer forinttal nőtt, pénzforgalmi szempontból működési kiadási előirányzata 78 808 ezer forinttal, a felhalmozási kiadások előirányzata pedig 13 087 ezer forinttal nőtt.

Az **Önkormányzat** működési pénzforgalmi kiadásai összességében 149 842 ezer forinttal felhalmozási pénzforgalmi kiadásai pedig 210 568 ezer forintal nőttek, melyek részleteit a képviselő-testület által meghozott döntések, és azok megvalósításával kapcsolatos változások határozzák meg.

A *dologi kiadások* változására nagyobb mértékben kiható tételek:

* CIB hitel kamata átvezetése a finanszírozási kiadások közül 44 750 ezer forint;
* Hévíz, Kossuth L. utca 5. épület energiakorszerűsítés (Parkolási iroda) átvezetése felújítások közé 2 540 ezer forint;
* 129/2023 (VII.28.) KT határozat alapján Nagy Imre utca 21-29 "vis maior" csapadékvíz kárelhárítás 2 540 ezer forint;
* 128/2023 (VII.28.) KT határozat alapján Deák tér 1. számú épületbe történő feladataok áthelyezéséhez elengedhetetlenül szükséges kivitelezési munkák karbantartási része 8 000 ezer forint;
* Óvoda szeptember 1. után felmerülő kötelezettségeire (pl: közművek utólagos elszámolása) fedezet biztosítása 5 000 ezer forint;
* Hévíz TV által 2024. évben Forrás Újság kiadására keret biztosítása (80%-a) 10 900 ezer forint;
* Hévíz folyóirat kiadvány 6 866 ezer forint;
* "Válaszd a hazait!" pályázat 2023. évi kiadásai, melyek 2024-ben elszámolás után térülnek meg 8 000 ezer forint;
* ZALAISPA további hulladékszállítása 6 200 ezer forint
* TOP-2.1.3-16-ZA1-2021-00047 Csapadékvíz infrastruktúra fejlesztés Hévízen pályázat fordított ÁFA rész átvezetése beruházásokról 11 907 ezer forint.

Az *államháztartáson belülre történő* *működési célú támogatás* növekedését a Hévízi Rendőrörs fenntartási támogatása okozza, ez egy általános keret, részleteiben külön előterjesztés dönt róla.

Az *államháztartáson kívülre történő* *működési célú támogatás* növekedésében az alábbi tételek játszanak szerepet:

* Hévíz Sportkör támogatása további 17 000 ezer forint összegben;
* Lakossági víz- és csatornaszolgáltatás 2 466 ezer forint összegű támogatásának DRV Zrt részére továbbutalása;
* 69/2023 (IV.27.) KT határozat alapján támogatások csökkentése után a Hévízi Kálvin Alapítvány és Hévízi Evangélikus és Református Templomépítő és Fenntartó Alapítvány kiegészítő támogatása került tervezésre.

A *Működési célú céltartalék és az általános tartalék*összegét befolyásolták a felsorolt, nem tervezett bevételek és kiadások változása, a pályázatok elszámolásából eredő különbségek, valamint az eddig felsorolt testületi döntések, kötelezettségek.

A polgármesteri keretből került finanszírozásra Szépkorúak Vidám Társasága 2. születésnapi ünnepsége 123 ezer forint összegben.

A B*eruházások, felújítások* tervezett összegét a dologi kiadások változásának részletezésénél felsoroltakon túl az alábbi tételek módosították:

* 128/2023 (VII.28.) KT határozat alapján Deák tér 1. számú épületbe történő feladataok áthelyezéséhez elengedhetetlenül szükséges kivitelezési munkák beruházási része 2 000 ezer forint, felújítási része 13 200 ezer forint;
* MFP-UHJ/2023 azonosító számú pályázathoz Vörösmarty utca K oldal felújítás megterveztetése 693 ezer forint;
* MFP keretében sport sétányon megvalósított kerékpárúthoz napelemes közvilágítás kiépítése 6 491 ezer forint összegben.

A *felhalmozási célú államháztartáson belüli támogatások* soron - 2022. évhez hasonlóan - a Hévízi Polgármesteri Hivatal közszolgálati szabályzata alapján adható lakásépítési, vásárlási támogatáshoz 1 000 ezer forint előirányzat került biztosításra.

Az **Intézmények** kiadási előirányzatainak kisebb mértékű változását több tétel befolyásolta. A **Polgármesteri Hivatal** saját bevételével szemben a dologi kiadás előirányzata került növelésre.

**GAMESZ** , **TASZII** és a **Gróf I. Festetics György Művelődési Központ** esetébena személyi juttatások és munkaadói járulékok előirányzata növelésre került a Széchenyi Pihenő Kártya felhasználásának veszélyhelyzetben történő eltérő alkalmazásáról szóló 237/2023 (VI.19.) korm. rendelet alapján munkáltatói döntéssel adható egyszeri juttatás biztosítására. Az első kettő intézménynél az energiamegtakarítás miatt fel nem használt dologi kiadás terhére, a harmadiknál pedig intézményfinanszírozással szemben.

A **TASZII** esetében a dologi kiadás előirányzatából, a 2022.évi kalkuláció alapján közüzemi díjakra biztosított összegből a már láthatóan felhasználásra nem kerülő rész átcsoportosítása történt költségvetési rendeleten belül (129/2023 (VII.28.) és 128/2023 (VII.28.) KT határozatok).

Megemelésre került a **GAMESZ** dologi kiadás előirányzata 10 000 ezer forinttal az előre nem tervezhető feladatok végrehjtására.

A **Brunszvik Teréz Napközi Otthonos Óvoda** kiadási előirányzatai is - a bevételi előirányzatokhoz hasonlóan - a 2023. augusztus 31-i teljesítés alapján realizálódtak.

**4.**

**LÉTSZÁM**

A költségvetési szervek létszámkerete 2023. január 1-jei időpontra 163,5 fő, melynek időbeli változását költségvetési szervenkénti megbontásban a 2/2023 (II.09.) költségvetési rendelet 22. mellékletében követhető.

**5.**

**ÖSSZEFOGLALÓ**

A jelen előterjesztéssel benyújtott - 2023. évi költségvetés módosításáról szóló - rendelettervezet a város költségvetését 4 743 015 ezer forint bevételi és ugyanannyi összegű kiadási fő összegre módosítja.

Általános indokolás

Hévíz Város Önkormányzat Képviselő-testülete megalkotja a 2023. évi költségvetési rendelet módosításáról szóló önkormányzati rendeletét.

Részletes indokolás

**1. § -3. §**

A költségvetési bevételek és kiadások módosulásának átvezetése.

**4. § -8.§**

Az önkormányzat és a költségvetési szervek költségvetési főösszegének módosulásai.

**9.§**

A költségvetési szervek gazdálkodásának részletszabályainak módosítása.

**10. §**

Hatályba léptető rendelkezések.

Kérem a tisztelt Képviselő-testületet, hogy a – költségvetést módosító rendelettervezet és a tájékoztató mellékletek megismerése és megvitatása után – jelen előterjesztéssel benyújtott költségvetési rendeletmódosítást szíveskedjen elfogadni.

A költségvetési rendelet módosítása minősített többségi szavazattal fogadható el.

**6.**

**Előzetes hatásvizsgálat**

A jogalkotásról szóló 2010. évi CXXX. törvény 17. §. (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit.

**Rendelet-tervezet címe:** Hévíz Város Önkormányzat 2023. évi költségvetéséről szóló 2/2023. (II. 09.) rendelet módosítása

**Költségvetési hatása:** A 2023. évi költségvetési rendelet módosításáról szóló rendelet megalkotásához, módosításához kapcsolódó előzetes hatásvizsgálat során megállapítható, hogy az önkormányzatnak az államháztartásról szóló 2011. évi CXCV. törvény 34. §-ában foglalt lehetősége és egyben kötelezettsége, hogy a költségvetési rendeletében megjelenő bevételek és kiadások módosításáról, a kiadási előirányzatok közötti átcsoportosításokról a Képviselő-testület döntsön. A rendeletmódosításra legalább negyedévenként a képviselő-testület döntése szerinti időpontokban, de legkésőbb az éves költségvetési beszámoló elkészítésének határidejéig kerülhet sor.

**Rendelet megalkotásának szükségessége:** A rendeletmódosításról szóló rendelet megalkotásának elmaradása esetén a Képviselő-testület által évközben hozott határozatokban szereplő – az eredeti költségvetésben még nem nevesített - feladatok megvalósításához nem áll rendelkezésre előirányzat. Emiatt a működési és beruházási feladatok végrehajtása nem lehetséges. Az évközben folyósított, az önkormányzatok általános és ágazati feladatokat finanszírozó támogatásainak összege, a kiegészítő támogatások összege, az Áht-n belülről és kívülről átvett pénzek összege, egyéb működési és felhalmozási többletbevételek, - rendeletmódosítás hiányában nem kerülnek átvezetésre az önkormányzat költségvetéséről szóló rendeleten. Emiatt a költségvetési bevétel nem a valós képet mutatná, illetve évközi döntések esetében, a végrehajtás során felmerülő kiadásokra nem állna rendelkezésre a megfelelő előirányzat.

**A jogszabály alkalmazásához szükséges személyi, szervezeti, tárgyi és pénzügyi feltételek**: Jelen költségvetés-módosítási rendelettervezet az Önkormányzatra, és valamennyi intézményére vonatkozóan tartalmaz működési, valamint az Önkormányzat esetében felhalmozási kiadási előirányzat módosítást, illetve a felhalmozási célok közötti átcsoportosítást. A módosítás érinti a személyi juttatásra és munkáltatót terhelő szociális hozzájárulási adóra, dologi kiadásokra, az egyéb működési kiadásokra és a felhalmozási kiadásokra vonatkozó előirányzatokat. Módosul a finanszírozási bevétel és kiadások tervezett összege.

A tárgyi feltételek vizsgálata nem értelmezhető a rendelet megalkotása kapcsán, a pénzügyi feltételek vizsgálatára pedig azért nincs szükség, mivel a pénzügyi feltételeket maga a költségvetés határozza meg.

A költségvetési rendeletmódosítás társadalmi, gazdasági, környezeti és egészségi hatása csupán közvetett, a társadalom és a gazdaság egy szűkebb körét, a város és vonzáskörzetéhez tartozó lakosságot érinti a benne foglalt feladatok és célok megvalósítása érdekében.

**7.**

**Felülvizsgálatok- egyeztetések**

|  |  |  |  |
| --- | --- | --- | --- |
| **Polgármesteri Hivatal** | | | |
| **név** | **beosztás/feladat** | **aláírás** | **megjegyzés** |
| Boros Lajosné | Számviteli ügyintéző |  |  |
| Szintén László | Közgazdasági osztályvezető/pénzügyi ellenőrzés |  |  |
| Dr. Tüske Róbert | Jegyző/törvényességi felülvizsgálat |  |  |

|  |  |  |  |
| --- | --- | --- | --- |
| **Külsős partner** | | | |
| **név** | **beosztás** | **aláírás** | **megjegyzés** |
| Gönye József | GAMESZ igazgató |  |  |
| Hermann Katalin | FGYMK igazgató |  |  |
| Varga András | TASZII intézményvezető |  |  |
| Nagy Sándorné | Brunszvik Óvoda vezető |  |  |